Suid Afrikaanse Nuus Thread - Page 168 - Stormfront
07-27-2007, 04:38 AM #1671
Vodacom dank werkers af oor ID-bedrog
Vodacom het die afgelope jaar 40 werknemers afgedank omdat hulle intekenaars se persoonlike inligting aan misdadigers verkoop het.
Dié onthulling is gister gedoen deur mnr. Samuel Moloi, 'n forensiese ondersoeker van die Vodacom-groep, by 'n konferensie oor korporatiewe bedrog in Fourways, noord van Johannesburg. Die korrupte werknemers het almal by Vodacom se kliëntesorgsentrum gewerk.
Moloi het gesê die intekenare se persoonlike inligting is só gesog dat misdaadsindikate tot R16 000 betaal vir 'n enkele bladsy met data, wat name, adresse en identiteitsnommers kan insluit.
Die data word dan deur die sindikate gebruik om bedrog te pleeg, soos die aankoop van goedere in die naam van die niksvermoedende slagoffer.
Lugtyd word ook gebruik om geld – afkomstig van ander misdaad soos onwettige dwelmhandel – te was.
Volgens Moloi het een werker vir dié doel lugtyd ter waarde van R80 000 misbruik.
Vodacom, Suid-Afrika se grootste selfoondiensverskaffer, het sowat 20 miljoen intekenaars.
Identiteitsdiefstal en verwante bedrog het wêreldwyd reuse-afmetings aangeneem en die databasisse van veral banke en telekommunikasiemaatskappye word geteiken.
Mnr. Mike Ireland, bedrogkonsultant vir die kredietburo Experian-Scorex, sê in 'n verslag daar is bepaal dat wêreldwye verliese in die telekommunikasie-bedryf weens identiteitsdiefstal in die huidige boekjaar sowat R70 miljard sal beloop en teen 2010 nagenoeg R650 miljard.
"Daarom is dit van deurslaggewende belang vir alle organisasies om daadwerklike stappe te doen om hul eie stelsels, verbruikers en die bedryf in sy geheel teen bedrog te beskerm," het Ireland gesê.
Moloi het gesê Vodacom het weens die hoë voorkoms van identiteitsdiefstal streng prosedures ingestel om te verseker dat hy nie mense met misdaadgeskiedenis of swak kredietgeskiedenis in diens neem nie.
07-27-2007, 04:41 AM #1672
Deodorant sit polisie op makker se spoor
Drie blikkies deodorant wat 'n vermeende reeksverkragter (21) na bewering by 'n tak van Spar in Honeydew, Roodepoort, gesteel het, het die polisie gehelp om sy vermeende makker aan te keer.
Dié 21-jarige verdagte het gister saam met sy 23-jarige makker in die streekhof in Roodepoort voor landdros Delize Smit op dié dorp verskyn op aanklagte van onder meer verkragting.
Die mans staan tereg op ses ernstige misdade wat tussen Mei en Junie gepleeg is.
Dié twee het na bewering 'n maand lank 'n skrikbewind in twee strate van Weltevredenpark gevoer.
Minstens drie vroue tussen die ouderdom van 20 en 65 jaar is verkrag.
Die twee sal binnekort ook teregstaan op 'n aanklag van poging tot verkragting en twee huisroofsake, diefstal en klagtes van aanranding.
'n Provinsiale ondersoekspan het twee weke gelede die 21-jarige verdagte – wat polisie op die spoor van sy makker gesit het – in die Krugersdorp-gevangenis aangetref.
Die 21-jarige het in die landdroshof verskyn kort ná sy verskyning in die streekhof op aanklagte van winkeldiefstal wat hy glo op 21 Junie gepleeg het.
Staatsaanklaer Mardie Human het gister gevra dat die saak vir verdere ondersoek tot 28 Augustus uitgestel word.
'n Uitkenningsparade is vroeër vandeesweek by die Booysens-polisiekantoor gehou.
Albei mans bly in aanhouding tot hul volgende verskyning.
07-27-2007, 04:43 AM #1673
Nóg 'n skedel op kleinhoewe in Pretoria gekry
Nóg 'n kopbeen is gister op 'n kleinhoewe in Erasmia, suidwes van Pretoria, ontdek.
'n Geskeurde broek en hemp en 'n stukkende skoen het sowat 20 treë van dié kopbeen, wat aan 'n tou aan 'n boom gehang het, gelê.
Insp. Paul Ramaloko, polisiewoordvoerder, sê die eienaar van die kleinhoewe het op die skedel afgekom toe hy ondersoek na 'n waterpyp gaan instel het. "Die waterpyp was glo verstop en hy het na die probleem gaan soek toe hy op die skedel afgekom het.
"Geen ander liggaamsdele is in die omgewing gevind nie. Wilde diere kon dalk die res van sy liggaam weggedra het," sê hy.
Volgens Ramaloko ondersoek die polisie die moontlikheid van moord én selfmoord.
Verlede maand het die polisie ook op 'n kleinhoewe suidwes van Pretoria op 'n skedel en enkele beendere afgekom.
'n Vrou wat gras gesny het, het op dié skedel in die veld afgekom.
'n Week voor dit het die polisie afgekom op 'n geraamte in 'n vlak graf, net 'n paar kilometer van die skedel en beendere.
Die beendere is na die polisie se forensiese laboratorium gestuur om te probeer om die ras, geslag en oorsaak van die drie se dood vas te stel. Die polisie sal ook daarna kyk of die drie mense se dood verbind kan word.
07-27-2007, 04:48 AM #1674
Erge korrupsie oopgevlek
KAAPSTAD. – Aanduidings van ernstige ampsmisbruik deur die adjunkminister van binnelandse sake, mnr. Malusi Gigaba, kan vandag ná 'n ondersoek deur Volksblad blootgelê word.
Dit blyk onder meer dat sy kantoor sedert 2005 verskeie keer die vliegkaartjies en motorhuur betaal het van verskeie individue wat nie binne die adjunkministerie werk nie.
Van hierdie name word verbind met 'n jeugorganisasie onder Gigaba se naam wat hy skynbaar vanuit sy kantoor bedryf het. Die koste het in die meeste gevalle duisende rande beloop.
Verder is Die Burger, susterskoerant van Volksblad, in besit van 'n aantal fakture van 'n Kaapse bloemiste waar blommerangskikkings van tot R547 vir Gigaba se vrou, Thabo, bestel is met persoonlike boodskappe van hom af – ook op binnelandse sake se rekening.
Gigaba (35) is sedert 2004 adjunk-minister en was voorheen president van die ANC-jeugliga. Hy is 'n vertroueling van pres. Thabo Mbeki en word gesien as een van die min invloedryke KwaZulu-Natalse politici wat Mbeki steeds steun in sy versluierde stryd teen die ANC-onderleier, mnr. Jacob Zuma.
Gigaba, wat nou die kabinet se lekgotla in Gauteng bywoon, wou nie gister kommentaar lewer nie en het nie boodskappe op sy selfoon beantwoord nie.
Sy kantoor het gistermiddag in reaksie gesê kennis word geneem van die "korrupsie-bewerings" wat teen die adjunkminister gemaak word. Die departement beskou die bewerings as baie ernstig en het 'n ondersoek daarna gelas.
"Vir die rekord, die minister maak nie self besprekings nie. Al sy sake en persoonlike reisreëlings word deur sy ondersteuningspersoneel bestuur," het die departement se woordvoerder, mnr. Jacky Mashapu, in 'n verklaring gesê.
Uit dokumente van bronne binne die departement blyk dit dat Gigaba verlede jaar 'n jeugontwikkelingsorganisasie, die Malusi Gigaba-instituut van Leierskap (MGIL), gestig het. Luidens die grondwet van die organisasie is die doel hoofsaaklik om leiersvaardighede te slyp in leerlinge en studente.
'n Faktuur wys die adjunkministerie het onder meer betaal vir die huur van 'n motor deur mnr. Mzwandile Mawela op 25 September tot 27 September verlede jaar. Dit het R3 363 beloop. Mawela was in die tyd egter nie werksaam in die adjunkministerie nie, maar steeds president van die Universiteit van Wes-Kaapland (UWK) se studenteraad.
In notules van 'n vergadering wat die MGIL op 7 Augustus verlede jaar met afgevaardigdes van 'n Suid-Afrikaanse maatskappy, New Dawn Holdings, gehou het, word beweer dat amptenare van die departemente van binnelandse sake, maatskaplike dienste en ander individue in die MGIL se bestuur dien. Die doel van die vergadering was onder meer 'n bespreking oor 'n moontlike borgskap van New Dawn Holdings se uitvoerende hoof, mnr. Elijah Mahlangu.
Van die individue wat die vergadering bygewoon het en as verteenwoordigers van binnelandse sake aangedui is op die notules, het egter volgens ingeligtes binne die departement se finansiële afdeling, nie vir die departement gewerk nie.
Hulle is onder andere me. Khusela Sangoni, huidige woordvoerder van die Gauteng Shared Service Centre (GSSC), en ene me. Carol Chiloane. Op 'n registrasievorm van die MGIL (as Artikel 21-maatskappy) van 'n prokureursfirma in Pretoria, word Sangoni (28) saam met Gigaba aangedui as een van die direkteure van die MGIL.
'n Faktuur in Volksblad se besit dui aan dat die adjunkministerie deur middel van 'n reisagentskap, Wingsnaledi, verlede jaar op 30 Mei opgedok het vir haar retoer-vliegkaartjie tussen Johannesburg en Kaapstad, asook vir 'n retoer-vliegkaartjie van Johannesburg na Durban op 1 en 2 Julie 2006 en vir die huur van 'n motor by Avis op 1 Julie 2006. Sangoni was nie gister beskikbaar vir kommentaar nie.
07-28-2007, 06:23 AM #1675
FW hét geweet, sê De Kock uit tronk
Oudpres. F.W. de Klerk het nie net geweet van apartheidsmisdade nie, maar selfs in sekere gevalle die opdrag gegee dat mense doodgemaak moet word.
Só beweer Eugene de Kock, voormalige Vlakplaas-bevelvoerder en apartheidsera-moordenaar, wat nou ook sê dat hy bereid is om teen De Klerk te getuig.
De Kock is in 1996 op sowat 90 aanklagte vir meer as 200 jaar tronk toe gestuur en het sedertdien amnestie op 50 van die aanklagte gekry. Hy het gister uit die Pretoria-Sentraal-gevangenis aan Talk Radio 702 gesê De Klerk ís skuldig aan misdrywe wat in die apartheid-era gepleeg is.
De Klerk het eergister ontken dat hy as staatshoof enigsins bewus was van besluite wat tot menseregtevergrype gelei het, en het prokureursbriewe aan twee koerante gestuur om súlke berigte reg te stel.
De Kok gaan getuig in die poging-tot-moord-saak teen mnr. Adriaan Vlok, oudminister van wet en orde, en genl. Johann van der Merwe, voormalige polisiekommissaris, en drie ander oudpolisiemanne.
De Kock het gesê hy het 'n lys van "presiese voorvalle" waar De Klerk self bevele gegee het om moorde te pleeg.
07-28-2007, 06:27 AM #1676
Is 'De la Rey'-treffer in 32 Bataljon gebore, wonder kenner
Kaapstad. – 'n Bosoorlogkenner meen die eintlike inspirasie vir Bok van Blerk se gewilde lied " De la Rey" kan dalk herlei word na genl. Constand Viljoen, gewese weermaghoof – en nié na die Leeu van Wes-Transvaal nie.
Volgens die uitgewer en skrywer mnr. Peter Stiff is daar dwingende musikale en tematiese ooreenkomste tussen die refrein van Van Blerk se treffer en 'n so te sê vergete, titellose troepelied wat destyds deur grensvegters in die Caprivi-strook gesing is.
Volgens Stiff was dié lied, wat in 1990 tydens 'n parade op Pomfret opgeneem is en in MP3-formaat behoue gebly het, die geesteskind van 'n onbekende sersant in die befaamde 32 Bataljon. Hy glo dis aanvanklik geskep met die oog op 'n grensbesoek deur Viljoen in die vroeë 1980's.
Die grenslied, gesing in Portugees – die voertaal van 32 Bataljon wat gestig is deur kol. Jan Breytenbach, bevat wel die refrein "Generaal, Generaal," maar dit word opgevolg met "President, President".
Viljoen kon nie gisteraand vir kommentaar bereik word nie.
Stiff, skrywer van boeke soos The silent war en The covert war, sê as skrywer voel hy sterk oor kopieregoortredings. "Ek voel hier het jy 'n swart soldaat wat hierdie lied aanmekaar gesit het en, indien dit sou uitdraai dat dit aan die wortel van 'De la Rey' is, sou 'n outersregaandeel hom toekom."
Mariana Malan, musiekresensent van Beeld se susterkoerant Die Burger, verwerp egter Stiff se teorie. Volgens haar verskil die musikale tyd van die troepelied van "De la Rey" s'n.
Die skrywers van "De la Rey", Johan Vorster en Sean Else van Mozi Records, het ontken dat hulle onder die invloed van enige troepelied was toe hulle die lied geskryf het.
"Glad nie. Ek en Sean was op pad Nelspruit toe en ons het 'n song gesoek oor 'n ou generaal. Ons het besluit op 'n 6/8-mars, die tune het baie vinnig gekom," het Vorster verduidelik.
"Ek is confident dis oorspronklik . . . as iemand my wil verkeerd bewys, moet hulle met 'n groot span musiekkundiges kom," het Vorster gesê.
Els het ietwat oorbluf gereageer. "Ek was nie in die oorlog nie en ek kan nie onthou dat my ma vir my enige oorlogliedjies gesing het nie," het hy gesê.
Ook Van Blerk is oortuig "De la Rey" is 'n "unieke skepping".
07-29-2007, 06:55 PM #1677
'Bekyk amnestie vir weermag-wapens'
'n Amnestie-tydperk waartydens mense wat onwettig in die besit is van weermagwapens dit sonder vrese vir vervolging kan inlewer, is 'n moontlike oplossing om dié wapens uit omloop te verwyder.
Volgens mnr. Henri Boshoff van die Instituut vir Sekuriteitstudies (ISS) glo hy die meeste van die kommando's, wat reeds gesluit is of tans gesluit word, se wapens is na behore ingelewer.
"Kommandolede was nog altyd verantwoordelike mense, wat nie wapens onverantwoordelik sal hanteer nie. Daar is egter altyd enkelinge met ander motiewe."
Boshoff het gereageer nadat Beeld onlangs berig het oor groot hoeveelhede wapens en ander militêre toerusting wat "soek" is waar van die kommando's gesluit word. Vrese bestaan dat van dié wapens in misdadigers se hande kan beland nadat van die eenhede se rekords en registers glo óók soek geraak het.
In die Oos-Kaap by Mthatha word 146 R4-gewere vermis. Van dié wapens word reeds sedert die 1990's vermis toe die weermagte van Transkei en Ciskei met die "ou" weermag saamgesmelt het.
Ook in die Soutpansberg- Militêre Gebied word sowat 50 R1's vermis, asook R4's, pistole, vuurpylaangedrewe granaatlanseerders (RPG's) en 'n Z-88-kanon.
In die afgelope paar maande was daar reeds verskeie gevalle waar R4-wapens in misdaadvoorvalle gebruik is.
Dít het vrese laat toeneem dat van die "vermiste" militêre wapens daarvoor gebruik word.
Volgens Boshoff is dit nie net die weermag wat R4's gebruik nie. Die polisie se eenhede vir misdaadvoorkoming en openbare orde gebruik dit ook.
"Dit is net moontlik om vas te stel aan wie die wapens uitgereik is as die wapennommer nagespeur word.
"Selfs al is van die registers weg, is daar steeds 'n meesterrekenaarstelsel waarop aangedui word watter wapennommers is aan die polisie en watter aan die weermag uitgereik.
"Waar daar wel 'n probleem met die kommando's se vermiste registers kan ontstaan, is dat die meesterstelsel aandui watter eenheid die wapens ontvang het, maar nie aan watter individue dit uitgereik is nie.
"Van die wapens wat baie lank gelede uitgereik is, is ook uitgereik toe 'n handkontrolestelsel (wat deur die meesterstelsel vervang is) nog gebruik is.
"Feit is dat oudkommandolede, wat nié hul wapens ingelewer het nie, dit nou onwettig besit – al was dit dalk nie doelbewus nie.
"Een manier om dit uit sirkulasie te haal, is dus om vir 'n bepaalde tydperk nié die mense te vervolg nie," het hy gesê.
07-30-2007, 04:18 AM #1678
Misdaadsindikaat in Bfn oopgevlek
'n MISDAADSINDIKAAT van Bloemfontein is deur die polisie oopgevlek en die vermeende lede sal vandag in die Bloemfonteinse landdroshof verskyn.
Die Parkweg-polisiekantoor het 'n reuse-deurbraak in sindikaatbedrywighede in die stad gemaak nadat 'n welbekende sindikaat, wat na bewering vir gewapende rooftogte, bedrog, huisbrake en die diefstal van voertuie in die stad verantwoordelik was, in hegtenis geneem is.
'n Taakspan van die Parkweg-polisiekantoor het ses Nigeriese mans in 'n intensiewe operasie verlede week in die stad in hegtenis geneem.
Kapt. Chaka Morape, polisiewoordvoerder, sê die ses mans kan vermoedelik met verskeie misdade in die Mangaung-, Bloemspruit-, Kopanong- en Batho-omgewings verbind word. Die polisie het op verskeie vermoedelik gesteelde goedere beslag gelê.
Daar is talle Suid-Afrikaanse ID-dokumente wat aan vroue behoort, in hul besit gevind. Die polisie ondersoek die moontlikheid dat die sindikaat ook 'n huwelik-bedrogspul bedryf het.
Morape sê twee van die mans wat in Alexandralaan in hegtenis geneem is, sal ook in die hof verskyn op 'n aanklag van meineed, nadat sowat R20 000 in hul besit gevind is.
Asst.komm. Baile Motswenyane, die stasiekommissaris van die Parkweg-polisiekantoor in Bloemfontein, het 'n beroep op die gemeenskap gedoen om misdadige bedrywighede in die gemeenskap by die polisie aan te meld.
Die ses Nigeriese mans, tussen die ouderdomme van 24 en 36, sal vandag in die Bloemfonteinse landdroshof op verskeie aanklagte verskyn.
07-30-2007, 06:23 PM #1679
WVK-sake almal sonder politiek bekyk
Daar is "honderde en honderde" sake wat deur die Waarheid-en-versoeningskommissie (WVK) na die nasionale vervolgingsgesag (NV) gestuur is en wat sy aandag geniet.
"Al die sake wat deur die WVK na ons verwys is, kry aandag, ongeag van enige politieke affiliasies (van die vermeende oortreders)," het mnr. Panyaza Lesufi, woordvoerder van die NV, gesê.
Mnr. Dirk van Eck en sy seun Erick het die afgelope week die NV gevra om ANC-leiers wat opdragte vir terreuraanvalle gegee het, ook te vervolg, óf om alle sulke vervolgings te staak.
Van Eck se vrou, Kobie (toe 32), hul dogter, Nelmari (toe 8), en seun Nasie (toe 2) is in 1985 dood toe die gesin in hul bakkie oor 'n landmyn op 'n plaas naby Musina (Messina) gery het.
Van Eck en sy seun het die aanval oorleef.
Mnr. Koos de Nyschen (toe 36), sy vrou, Tia (toe 35), en hul dogter, Grizel (toe 6), is ook in die aanval beseer. Kobus (toe 3) en Carla (toe 8) De Nyschen en hul ouma Marie (toe 58) het ook tydens die ontploffing op die plaas Chatsworth gesterf.
Die ANC het verantwoordelikheid vir dié aanval aanvaar en die twee bomplanters het amnestie gekry. Van Eck was hiermee tevrede, maar het destyds ook spesifiek gevra dat niemand dan vervolg sal word nie.
Die Van Ecks se versoek volg nou egter op die aankondiging dat oudmin. Adriaan Vlok en genl. Johann van der Merwe, voormalige polisiehoof, van poging tot moord op eerw. Frank Chikane, eertydse kerkaktivis en nou direkteur-generaal in die presidensie, aangekla word.
Mnr. Kallie Kriel, voorsitter van die burgerregte-groep AfriForum wat die versoek namens die Van Ecks hanteer, het die NV gister van "selektiewe moraliteit" beskuldig.
"As jy die boek oor die verlede wil toemaak, maak dan die hele boek toe. Ons kan nie selektief in die verlede delf nie," het Kriel gesê.
Die Van Ecks se versoek is Vrydag na die NV se kantoor gestuur. Lesufi kon egter nie gister bevestig dat hulle dit wel ontvang het nie. Hy wou ook nie ander name van mense wat moontlik vervolg gaan word, bekend maak nie. "Daar is honderde en honderde sake. In al die gevalle waar ons vervolg, word die besluit op bewyse gegrond," het hy gesê.
Volgens Kriel het hulle 'n dossier waarin onder meer 15 bekende ANC-figure uitgewys word as opdraggewers vir voorvalle soos die een waarby die Van Eck-gesin betrokke was.
Van Eck het gesê die opdrag om 'n landmyn op 'n plaaspaadjie te plant wat net deur familielede gebruik word, moes "tog van iewers gekom het".
"As ons die ouens met bloed op hul hande vra om hul hande op te steek, gaan daar baie wees. Ek vra dat as ons vervolg, laat ons dit met almal doen."
07-31-2007, 06:19 PM #1680
Boer op moordklag sonder bewyse
Gravelotte. – Die boer wat verlede week in hegtenis geneem is ná die verdwyning van 'n onwettige jagter, gaan 'n siviele eis teen die polisie instel. Dít omdat hy 'n dag nadat hy op borgtog vrygelaat is, weer in hegtenis geneem is.
Mnr. Johan van Niekerk (69) het die hele naweek agter tralies deurgebring, nadat hy Vrydagmiddag omstreeks 15:30 op sy plaas, Vygeboom, in hegtenis geneem is – dié keer op 'n klag van moord, al het die polisie nie 'n lyk óf ander bewyse wat hom met moord verbind nie.
Van Niekerk is verlede Donderdag op borgtog van R10 000 vrygelaat nadat hy in die Phalaborwa-streekhof op 'n aanklag van ontvoering verskyn het.
Dit volg ná die verdwyning van mnr. Richard Mkhari, wat op Sondag 15 Julie glo vermis geraak het.
Mkhari het glo onwettig op Van Niekerk se buurplaas met honde gejag.
Mnr. Johan Steyn, Van Niekerk se prokureur, het gister gesê hy is besig om 'n siviele eis teen die polisie in te stel. Volgens hom is Van Niekerk Vrydagmiddag ná sy inhegtenisneming na die Haenertsburg-polisiekantoor se selle geneem.
Dit is meer as 100 km vanaf Gravelotte, wat sy eie polisieselle het.
Dit is nie bekend hoekom hy in Haenertsburg aangehou is nie.
Ses lede van die polisie se eenheid teen ernstige geweldsmisdaad het Van Niekerk eergister na die Phalaborwa-streekhof geneem.
"Hulle het geen nuwe bewyse teen my kliënt nie en Mkhari se lyk is ook nog nie gekry nie. Daar is nie eens een nuwe lyntjie bygeskryf op die dossier nie," het Steyn gesê.
Volgens hom was die aanklaer, mnr. J. Mathe, ook uit die veld geslaan oor die moordklag, omdat daar nie enige bewyse is nie. Hy het gesê hy moes eers ander sake hanteer en Van Niekerk is by die Phalaborwa-hof aangehou. Die ses polisielede daarna "net verdwyn".
"Toe Van Niekerk later in die hof moes verskyn is die polisiemanne skoonveld met die dossier. Nie een het hul selfoon geantwoord nie."
Hulle was ook nie daar om Van Niekerk terug te vervoer na die Haenertsburg-polisiekantoor nie.
Teen 15:30 eergistermiddag het Mathe Van Niekerk laat gaan, omdat hy reeds langer as 48 uur in aanhouding was en daar nie met die saak voortgegaan kon word sonder die dossier nie. Mathe was gister nie vir kommentaar beskikbaar nie.
Steyn en Van Niekerk is hoogs ontstoke. "My kliënt word aangehou sonder enige nuwe bewyse en wanneer hy in die hof verskyn, is die polisielede wat die saak ondersoek, nêrens te vind nie."
Sr. supt. Motlafela Mojapelo, provinsiale polisiewoordvoerder, het gister nie op drie van Beeld se boodskappe reageer nie.